A Pápai Református Kollégium Gimnáziuma, Művészeti Szakgimnázium és Diákotthonában folyó pedagógiai munka eredményességének értékelése, az intézmény Pedagógiai Programjában meghatározott feladatok alapján a 2017-2018. tanévben.

Ebben az évben is folytatódott a gimnázium épületének felújítása. Miközben a megszépült, belső berendezésében, technikai felszereltségében is megújult főépületet újra birtokba vehette az iskola, március folyamán a konyha és étkező zárt be. Két belvárosi étterem vállalta a diákok étkeztetését. A diákotthonban lakók számára volt ez fokozottan nehéz helyzet.

E tanév első féléve még a Reformáció 500. évének jegyében telt. Ebből az alkalomból szeptember 2-n egy „exrefis” találkozóra került sor, amelynek központi rendezvénye, egy gálaest volt, ahol az itt végzett, sikeres diákok voltak az est előadói.

Októberben reformációs témahéten emlékeztek a reformáció eseményeire.

A Gimnázium kezdeményezésére, a Pápa környéki gyülekezetekben „eperfa” ültetési akció indult.

2018 januárjában Csóri Sándor emléknapot szerveztek, neves előadókkal.

A hitélet fontos eseménye volt az SDG ifjúsági szervezet bibliaismereti versenye.

A tanulmányi eredmények színvonalát az érettségi eredmények tükrözik. Ebben a tanévben is szépen teljesítettek a gimnázium diákjai. Az iskola érettségi átlaga 4,1 volt. Fizikából, biológiából, angolból, történelemből az emelt szintű érettségi átlaga 5, matematika 4,75, magyar nyelvből 4,5.

Ebben a tanévben is számos tanulmányi és sport versenyen vettek részt a diákok. Erről részletesen olvashatunk a Pápai Református Kollégium Gimnáziuma és Művészeti szakgimnáziuma évkönyve 2016-2018 kötetben (megjelent: Pápa, 2018. június)

A Dunántúli Református Egyházkerület, mint fenntartó 2018. augusztus 1-től új igazgatót bízott meg az intézmény vezetésével, Baráth Julianna református lelkész-vallástanárt.

A Dunántúli Református Egyházkerület, mint a Pápai Református Kollégium Gimnáziumának, Művészeti Szakgimnáziumának és Diákotthonának fenntartója megköszöni a leköszönő igazgatónő Gránásiné Bácsi Tünde igazgató asszony munkáját.

Pápa, 2018. augusztus